አውሮፓውያን በአፍሪካ ይበልጥ ኢንቨስት እንዲያደርጉ ተጠየቁ
የጀርመን መራሄ መንግስት አንጌላ ሜርክል የፍሪካን ርሃብ፣ ግጭትና ስደት ለመቀነስ የአውሮፓ አገሮች ተጨማሪ ኢንቨስትመንት በአህጉሪቱ እንዲያፈሱ ጠይቀዋል፡፡ከወር በኋላ በሐምቡርግ የቡድን ሃያ ጉባዔ ከመከናወኑ በፊት ሜርክል በትላንትናው ዕለት ከአፍሪካ መሪዎች ጋር በበርሊን ባደረጉት ውይይት ከግማሽ በላይ የሚሆነው የአፍሪካ ሕዝብ ከ25ዓመት በታች እንደሆነና አህጉሪቱ መስራት የሚችል የሰው ኃይል እንዳላት ጠቅሰው፣ የአፍሪካን ሕዝቦች የእድገት ግስጋሴ አውሮፓውያን በማገዝ የአፍሪካውያንን ተስፋ ዕውን ማድረግ አለባቸው ብለዋል፡፡መሪዎቹ በውይይታቸው የኪራይ ሰብሳቢነትና የፀጥታ ችግሮችን በማቃለል አውሮፓውያን ባለሐብቶች መዋዕለንዋይ በአህጉሪቱ በማፍሰስ መስራት የሚችለባቸውን ምቹ ሁኔታዎች በማጠናከር  አስተዋፅኦዎቻቸውን ማሳደግ በሚችሉባቸው ጉዳዮች ዙሪያ መክረዋል፡፡እንደ ኢውሮኒውስ ዘገባ ሽብርተኝነትን ለመዋጋት እንዲቻል የአውሮፓ ሀገራት አፍሪካውያንን በጦር መሳሪያ አቅርቦት እንዲያግዙም መራሄ መንግስቷ በውይይታቸው ላይ ጠቅሰዋል፡፡በጉባዔው “ቡድን ሃያ ለአፍሪካ ትብብርና ለጋራ ርዕይ” በሚል መሪ ቃል  ሲከበር የግብፅ፣ ጋና፣ አይቮሪኮስት፣ ማሊ፣ ኒጀር፣ ሩዋንዳ፣ ሴኔጋል፣ ቱንዚያ አገር መሪዎች፣ የዓለም ባንክ፣ የአፍሪካሕብረት እና የዓለም የገንዘብ ድርጅት እንደሚሳተፉ ይጠበቃል፡፡ 